Diari Oficial de la Generalitat Valenciana


Sumari del DOGV 6658, del 24-11-2011 (2011/11901)

RESOLUCIÓ de 20 d'octubre de 2011, del director general d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent al municipi de Sagunt.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6658

Data del DOGV
:   24-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11207


Data del document
:   20-10-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Sagunt
    * impacte ambiental

RESOLUCIÓ de 20 d'octubre de 2011, del director general d'Avaluació Ambiental i Territorial, per la qual s'ordena la publicació de la resolució complementària a la declaració d'impacte ambiental corresponent al municipi de Sagunt.  
  
 [2011/11268]  
De conformitat amb l'article 28 de Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que hagen plantejat discrepàncies, i sense perjudici de la notificació al titular, la declaració d'impacte ambiental s'ha de publicar en el Diari Oficial de la Comunitat Valenciana, resolc,  
  
Article únic   
Publicar en el Diari Oficial de la Comunitat Valenciana la resolució complementaria corresponent al expedient 39/03 AIA Port de Sagunt.  
  
  
València, 20 d'octubre del 2011.- El director general d'Avaluació Ambiental i Territorial: Juan Giner Corell.  
  
Resolució complementària  
Expedients: 39/7330 REA.  
Promotor: Conselleria d'Indústria, Comerç i Energia.  
Autoritat substantiva: Comissió Territorial d'Urbanisme de València.  
Objecte projecte: homologació i Pla parcial industrial del sector Parc Empresarial Sagunt 1, del Pla general d'ordenació urbana de Sagunt  
  
Localització: zona denominada Servereta, entre la carretera provincial CV-309 (VV-7014) i la Marjal dels Moros, al sud del nucli urbà del Port de Sagunt  
  
Vist l'expedient 39/7529-SVD relatiu al Projecte d'homologació i Pla parcial industrial del sector Parc Empresarial Sagunt 1, del Pla general d'ordenació urbana de Sagunt, sobre el qual es va emetre declaració d'impacte ambiental favorable amb condicions, amb data 5 de març de 2003, i Resolució modificativa amb data 28 de febrer de 2005.  
  
Vist que en la Resolució de data 28 de febrer de 2005 s'establia la següent modificació del condicionant núm. 2 de la declaració d'impacte ambiental de data 5 de març de 2003 abans esmentada:  
  
"2.4. A fi d'afavorir la capacitat d'acollida de la marjal i incrementar la regeneració d'hàbitats aquàtics, s'han de posar en marxa les actuacions de millora següents:  
2.4.a. Juntament amb la urbanització de Parc Sagunt, s'han d'executar les obres necessàries per a possibilitar l'aportació de cabals des del pou de Sant Marc fins al sector septentrional."  
Vist que amb data entrada d'11 de febrer de 2008 l'empresa Parc Empresarial de Sagunt, SL va remetre un escrit en què se sol·licitava, per al compliment de l'apartat 2.4. a de la Resolució de 28 de febrer de 2005 abans esmentada, que en compte d'adequar el pou de Sant Marc, s'adequara el pou de l'Arrif.  
Vist que es va sol·licitar, respecte d'això, informe a la Direcció Territorial de València, Espais Naturals, i que s'ha rebut un informe en el sentit següent:  
".... S'ha proposat el canvi de pou a causa de modificacions en el projecte d'urbanització, inicialment previst.  
- El pou de l'Arrif no pot ser objecte de l'acció sol·licitada ja que encara està subjecte a una concessió administrativa que, si bé no presenta actualment activitat, continua vigent.  
- D'acord amb el que s'ha exposat, es proposa que es modifique el requeriment 2.4.a de la DIA de la manera següent: juntament amb la urbanització de Parc Sagunt, s'han d'executar les obres necessàries per a possibilitar l'aportació de cabals des del pou que hi ha als voltants, denominat Camp d'Aviació, fins al sector septentrional de la marjal.  
- En l'esmentat informe s'adjunta fotografia aèria amb localització precisa de l'esmentat pou".  
Vist, així mateix, que en data 20 de novembre de 2008, el Servei Territorial d'Ordenació del Territori remet una còpia de la memòria del Projecte de l'expedient de modificació del Pla parcial Parc Sagunt 1 (exp. 64367165) que inclou, entre altres aspectes, eliminar la protecció etnològica i arqueològica de l'alqueria de Sant Marc (situada a l'antiga illa T5); establir la protecció sobre l'alqueria de l'Advocat, i delimitar una àrea de protecció arqueològica (articles 98 i 99). Com també canvis en la regulació de les alçàries i nombre màxim de plantes de les edificacions industrials, tant a la zona industrial (I) en referència a l'article 22 de les normes, com a la zona d'activitats logístiques (Z) en referència a l'article 23.  
Vist que respecte a la descatalogació i eliminació de la protecció etnològica i arqueològica sobre l'alqueria de Sant Marc, el Servei de Patrimoni Arquitectònic i Mediambiental emet informe favorable, amb subjecció a determinades condicions, el 24 d'octubre de 2008, i indica el següent:  
"Aquesta modificació tan sols té conseqüències patrimonials pel que fa a l'eliminació de la protecció etnològica i arqueològica sobre la denominada alqueria de Sant Marc, situada a l'antiga illa T5.  
  
Des del punt de vista arquitectònic, després del reconeixement ocular de l'immoble i la comparació d'aquest amb altres edificacions de l'entorn, s'ha vist que aquest no posseeix significació suficient per a ser conceptuat com a bé de rellevància local.  
En conseqüència, es considera acceptable la proposta de descatalogació de l'alqueria de Sant Marc, però ha de realitzar-se un estudi documental exhaustiu abans de la demolició, on es documenten les característiques de l'edificació, tant formals com de materialitat, de les fàbriques que hi ha, i s'ha de realitzar la demolició de manera controlada, especialment si es detecten materials reutilitzats d'interés.  
  
Igualment, es recorda que l'altra alqueria de l'àmbit, la de l'Advocat, s'ha de mantenir i posar en valor durant l'execució del pla, i complir exactament les mesures correctores que aquest centre directiu al seu dia va imposar al pla parcial.  
Des de la consideració del patrimoni arqueològic, la protecció arqueològica s'ha d'articular a través del preceptiu establiment o delimitació d'una àrea de vigilància arqueològica, que ha de coincidir amb les grafiades en l'informe tècnic que s'hi adjunta, i que ha d'incloure en la modificació ara sotmesa a informe i assumir-la íntegritament."  
Vist que el tècnic del Medi Natural del Servei Territorial de Medi Ambient de València informa, el 2 de desembre de 2008, respecte de la modificació del Pla parcial Parc Sagunt 1 el que segueix:  
  
"...El parc industrial Parc Sagunt se situa a Sagunt i és contigu a la Marjal dels Moros, zona humida inclosa en el Catàleg de zones humides de la Comunitat Valenciana. El Catàleg de zones humides de la Comunitat Valenciana, redactat en compliment del que disposa l'article 15 de Llei l'11/94, de 27 de desembre, d'espais naturals protegits de la Comunitat Valenciana, va ser aprovat per acord del Govern valencià, de 10 de setembre de 2002.   
- L'esmentada Llei 11/94 determina, en l'article 15.2, que les zones humides han de ser preservades d'activitats susceptibles de provocar-ne la recessió i degradació, i amb aquesta finalitat els terrenys hi inclosos seran classificats, en tot cas, com a sòl no urbanitzable subjecte a especial protecció, de conformitat amb el que disposa la Llei 4/1992, de 5 de juny, sobre sòl no urbanitzable. La classificació del sòl s'ha de mantenir encara en el supòsit de dessecació per qualsevol causa de la zona humida o part d'aquesta.  
- A més, l'article 15.4 de l'esmentada llei estableix que el Govern Valencià, a proposta de la Conselleria de Medi Ambient, ha d'aprovar mitjançant acord un catàleg de zones humides en què s'incloga la delimitació de les esmentades zones i les conques en què el planejament urbanístic ha d'adoptar especials precaucions a fi de garantir-ne la conservació i on la planificació hidrològica ha de preveure les necessitats i els requisits per a la restauració i conservació de la zona humida en què aboquen, i les actuacions hidrològiques, en l'àmbit de les competències autonòmiques, han de preveure les necessitats i els requisits per a la restauració i conservació de la zona humida a què afecten. L'esmentat catàleg va ser aprovat al setembre de 2002 per acord del Govern Valencià i la denominada conca d'afecció de l'aiguamoll de la Marjal dels Moros (vegeu figura precedent) és una franja de 500 m al voltant de l'aiguamoll.  
- La Marjal dels Moros constitueix, a més, un dels aiguamolls costaners valencians de gran interés per a la conservació de la diversitat biològica. Aquest fet es reflecteix no sols en la inclusió d'aquest en el Catàleg de zones humides de la Comunitat Valenciana, sinó també en la llista ZEPA d'àrees d'importància per a la conservació de les aus silvestres (Directiva 79/409/CEE) i en la xarxa Natura 2000 (Directiva 92/43, d'hàbitats).  
- La modificació del pla parcial proposada inclou diversos aspectes, entre altres:  
a) Fusió de diversos sectors en dos de major extensió, incloent un sector destinat a ús terciari, que desapareix, i en el qual se situa un edifici històric de propietat pública i tipologia tradicional conegut com alqueria de Sant Marc. L'esmentat edifici es desprotegeix quant a la seua demolició i substitució pel sòl d'ús industrial.  
b) S'estableix una regulació d'alçàries de les edificacions industrials que poden arribar a assolir els 35 m (i 7 plantes). En els casos que se superen els 15 m d'alçària podran situar-se a més de 150 m del límit de l'espai protegit.  
- La modificació proposada incrementarà diversos impactes negatius sobre l'ecosistema, principalment a causa de l'efecte barrera i a l'increment de molèsties (ja que s'intensifica l'ocupació del sòl en l'entorn immediat del LIC), a la contaminació lumínica (el límit d'alçària proposat per a les edificacions supera amb escreix la possibilitats de la seua integració o mitigació) i a l'efecte sobre el paisatge, a causa de la construcció d'infraestructures que destaquen enfront de l'horitzontalitat del pla litoral i el paisatge de la marjal.  
- D'altra banda, cal assenyalar que la declaració d'impacte ambiental de Parc Sagunt (DIA 39/03) va establir el següent:  
- Durant el funcionament del sector industrial es proposa incorporar al pla parcial o al projecte d'urbanització les mesures següents:  
  
- Protecció dels elements patrimonials: manteniment o rehabilitació de les edificacions catalogades, l'alqueria de l'Advocat i l'alqueria de Sant Marc, complint les proteccions especificades en el catàleg i integrant-les en l'ordenació urbana del sector.  
- Aquest requeriment s'incompleix des de l'inici de les obres d'urbanització del polígon, la qual cosa ha afavorit notòriament el deteriorament d'ambdós edificis, fet ja consumat en Sant Marc, i en procés en l'alqueria de l'Advocat (on la desaparició de les teules de la coberta accelerarà sens dubte el deteriorament de l'edifici de propietat pública).  
- Finalment, cal assenyalar que l'afecció ambiental previsible a l'espai natural contigu afecta un lloc d'interés comunitari (no sols un aiguamoll catalogat com es menciona en la documentació del projecte) de la xarxa Natura 2000 (inclòs pel Govern Valencià en la llista aprovada per la Comissió Europea en 2006 per a la regió mediterrània). Per tant, resulta de particular interés l'article 6 de la Directiva 92/43, d'hàbitats (de la qual emana la xarxa Natura 2000), a saber:  
  
1. Respecte a les zones especials de conservació, els estats membres han de fixar les mesures de conservació necessàries que impliquen, si escau, adequats plans de gestió, específics als llocs o integrats en altres plans de desenvolupament, i les apropiades mesures reglamentàries, administratives o contractuals, que responguen a les exigències ecològiques dels tipus d'hàbitats naturals de l'annex I i de les espècies de l'annex II que hi ha als llocs.  
2. Els estats membres han d'adoptar les mesures apropiades per a evitar, a les zones especials de conservació, el deteriorament dels hàbitats naturals i dels hàbitats d'espècies, com també les alteracions que repercutisquen en les espècies que hagen motivat la designació de les zones, en la mesura que aquestes alteracions puguen tenir un efecte apreciable pel que fa als objectius d'aquesta Directiva.  
3. Qualsevol pla o projecte que, sense tenir relació directa amb la gestió del lloc o sense ser necessari per a aquest, els puga afectar de manera apreciable, ja siga individualment o en combinació amb altres plans i projectes, s'ha de sotmetre a una adequada avaluació de les repercussions d'aquest, tenint en compte els objectius de conservació del lloc. A la vista de les conclusions de l'avaluació de les repercussions i supeditat al que disposa l'apartat 4, les autoritats nacionals competents només es declararan d'acord amb l'esmentat pla o projecte després d'haver-se assegurat que no causarà perjudici a la integritat del lloc en qüestió i, si és procedent, després d'haver-ho sotmés a informació pública.  
4. Si, malgrat les conclusions negatives de l'avaluació de les repercussions sobre el lloc i a falta de solucions alternatives, ha de realitzar-se un pla o projecte per raons imperioses d'interés públic de primer ordre, incloses raons d'índole social o econòmica, l'estat membre prendrà totes les mesures compensatòries que siguen necessàries per a garantir que la coherència global de Natura 2000 quede protegida. L'esmentat estat membre ha de comunicar a la Comissió de les mesures compensatòries que haja adoptat. En el cas que el lloc considerat albergue un tipus d'hàbitat natural o una espècie prioritaris, únicament es podran al·legar consideracions relacionades amb la salut humana i la seguretat pública, o relatives a conseqüències positives de primordial importància per al medi ambient, o bé, després de la consulta a la Comissió, altres raons imperioses d'interés públic de primer ordre.  
  
- Cal, per tant, requerir que es limite la previsible afecció de l'actuació proposada sobre l'espai natural, com a mínim a limitar el desenvolupament vertical de les construccions industrials o la ubicació d'aquestes si superen els 15 m d'alçària fora d'un perímetre de 250 m al voltant del límit del LIC-ZEC.   
- De la mateixa manera, requerir la instal·lació de minimització de l'impacte lumínic i evitar la instal·lació de lluminàries de més de dos metres d'alçària o substituir les lluminàries convencionals utilitzades (que a la posada en marxa d'aquestes representaran una greu afecció a la capacitat d'acollida del LIZ-ZEPA per a les colònies que hi ha d'avifauna aquàtica protegida) per lluminàries de baixa intensitat i de dispersió.  
- I, finalment, requerir el compliment de la DIA pel que fa a la conservació i restauració de l'alqueria de l'Advocat a fi de que es preserve (és a dir, es restaure per part de Parc Sagunt) un bé públic de valor patrimonial etnològic i cultural que d'una altra manera estarà en ruïna en breu termini."  
Atés que el Projecte d'homologació i Pla parcial industrial del sector Parc Empresarial Sagunt 1 i les modificacions d'aquest es troben limítrofes a un espai inclòs en la xarxa Natura 2000 i pot resultar afectat per les actuacions que es realitzen al seu voltant, cal efectuar les reserves que es reflecteixen en la part dispositiva d'aquesta resolució.  
  
Atés que la modificació puntual, entre els aspectes que modifica, es troba l'eliminació de la protecció etnològica i arqueològica sobre l'alqueria de Sant Marc i, tenint en compte l'informe de la Direcció General de Patrimoni Cultural Valencià, des d'un punt de vista arquitectònic, la modificació es considera acceptable ja que l'immoble no posseeix significació suficient per a ser conceptuat com a bé de rellevància local; però, des del punt de vista de patrimoni arqueològic, segons l'informe esmentat anteriorment, es considera que la protecció arqueològica no s'elimina fins que no es valore la presència o absència de restes interés, i s'estableix, amb aquest fi, una àrea de vigilància arqueològica. Així mateix, es recorda que l'alqueria de l'Advocat s'ha de mantenir i posar en valor durant l'execució del Pla parcial Parc Sagunt, acomplint així les mesures correctores que aquest centre directiu, al seu dia, va imposar al pla parcial industrial.  
  
Atés que la sol·licitud efectuada per l'empresa Parc Empresarial de Sagunt, SL, respecte al pou de l'Arrif, no és possible atendre-la pels motius exposats pel Servei Territorial de Medi Ambient d'aquesta Conselleria, Servei que proposa que s'adeque el pou que hi ha a l'entorn del denominat Camp d'Aviació; i que l'empresa esmentada sol·licita la modificació del pou que han d'adequar a causa de les modificacions en el projecte d'urbanització que afectarien el pou de Sant Marc, que figura en la DIA.  
  
Atés que la localització precisa del pou a què fa referència el condicionant núm. 2, apartat 2.4a abans indicat (al voltant del Camp d'Aviació), s'estableix en l'informe, abans esmentat, remés pel Servei Territorial de Medi Ambient de València d'aquesta Conselleria, i que cal contactar amb un tècnic del medi natural per a localitzar amb precisió l'esmentat pou.  
Per tot això i fent ús de les facultats que legalment tinc atribuïdes, resolc  
  
Primer  
Modificar, per al Projecte d'homologació i Pla parcial industrial del sector Parc Empresarial Sagunt 1, del Pla general d'ordenació urbana de Sagunt, els condicionants de la Declaració d'impacte ambiental que es va emetre sobre aquest amb data 5 de març de 2003, modificada per la Resolució de 28 de febrer de 2005, que es refereixen a continuació:  
  
a) El condicionant núm. 2, apartat 2.4.a, de la Resolució de 28.02.05 queda redactat de la manera següent:  
"Juntament amb la urbanització de Parc Sagunt s'han d'executar les obres necessàries per a possibilitar l'aportació de cabals des del pou que hi ha a l'entorn denominat Camp d'Aviació fins al sector septentrional de la Marjal."  
b) Al condicionant núm. 3 de la DIA, de data 05.03.03, s'hi afegeix un epígraf que queda redactat de la manera següent:  
"... 3.1. De conformitat amb l'informe de la Direcció General de Patrimoni Cultural Valencià, de 24.10.08, s'ha de mantenir la protecció de l'alqueria de l'Advocat, i s'ha d'establir una àrea d'afecció arqueològica a l'entorn de l'alqueria de Sant Marc que ha de coincidir amb l'àrea grafiada en l'informe tècnic de data 22.10.08, segons el que estableix l'article 58 de la Llei 4/98, modificada per la Llei 5/07, d'acord amb que disposa l'article 62 de l'esmentada llei.  
3.2. Com a mesura de protecció de Patrimoni, es reitera l'obligació establida en la DIA de data 05.03.03 respecte al manteniment o rehabilitació de l'edificació de l'alqueria de l'Advocat, que cal executar en el termini màxim d'un any a partir de la data d'aquesta resolució, d'acord amb les prescripcions que establisca amb aquest fi la Direcció General de Patrimoni Cultural Valencià".  
c) Establir un nou condicionant, amb el tenor literal següent:  
  
"S'amplia a 250 metres del límit de l'espai protegit la Marjal dels Moros la franja prevista en la modificació dels articles 22 i 23 de les normes urbanístiques, en la qual no es pot aplicar la modificació de les alçàries establides en aquests. En aquest perímetre tampoc no es pot d'aplicar l'excepcionalitat prevista en l'article 58 de les esmentades normes".  
d) Establir un nou condicionant, amb el tenor literal següent:  
  
"S'ha de minimitzar l'impacte lumínic evitant la instal·lació de lluminàries de més de dos metres d'alçària o substituint les lluminàries convencionals utilitzades per lluminàries de baixa intensitat i dispersió. Així mateix, s'han de seguir les recomanacions de l'Institut d'Astrofísica de Canàries respecte a les lluminàries i contaminació lumínica, tal com estableix l'estudi d'impacte ambiental presentat per a l'emissió de la DIA del Pla parcial Parc Sagunt".  
  
Segon  
Es recorda l'obligatorietat del compliment del condicionant número 8 de la DIA emesa per Resolució de la directora general en data 5 de març de 2003, en relació amb el programa de vigilància ambiental.  
  
  
Tercer  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè utilitzen els mitjans que en defensa del seu dret estimen pertinents.  
  
Quart  
Publicar aquesta resolució en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte Ambiental.  
  
València, 11 de desembre de 2008.- La directora general de Gestió del Medi Natural : M. Ángeles Centeno Centeno.